אסותא מרכזים רפואיים

אסותא מרכזים רפואיים בע"מ המוכרת בשם המקוצר אסותא היא חברה בבעלות מכבי שירותי בריאות המפעילה בתי חולים ציבוריים ופרטיים, מרכזי אבחון וייעוץ ומספקת גם שירותי רפואה פרטית בתשלום.

בית החולים המרכזי של החברה, אסותא רמת החייל, נמצא באזור תעשייה עבר הירקון בתל אביב.

יו"ר אסותא מרכזים רפואיים הוא פרופ' יהושע שמר ומנכ"ל אסותא הוא גידי לשץ.

היסטוריה
רשת אסותא מנהלת ארבעה בתי חולים פרטיים בתל אביב, בראשון לציון, בחיפה ובבאר שבע, בית חולים ציבורי באשדוד, וארבעה מרכזים רפואיים – בירושלים, בדרך השלום שבתל אביב, באשדוד וברעננה, ובהם בין השאר, מכוני דימות, מרכזים לבריאות האישה, מכוני גסטרו ומרפאות מומחים.

ראשיתה של החברה בבית חולים פרטי בשם "אסותא", שנוסד בשנת 1934 בתל אביב.

בית החולים הישן אסותא תל אביב

שמאל|ממוזער|250px|מבנה בית החולים אסותא ברחוב ז'בוטינסקי 62
רעיון בית החולים "אסותא" הועלה בשנת 1934 על ידי ד"ר בן-ציון הראל ובֶּנוֹ חיות, ויצא לדרך בשותפות של כ-30 רופאים, רובם עולים מגרמניה בעלייה החמישית ביניהם היה הפרופ' מכס מרכוס ויתרם רופאים ותיקים יותר. בית החולים לא היה חלק מהמערכות הבריאותיות המרכזיות של ההסתדרות הציונית הדסה וקופת חולים כללית שפעלו אותה עת ביישוב היהודי בארץ ישראל. בית החולים נוסד כחברת מניות פרטית, שמניותיה נמכרו לרופאים בלבד. חזון החברה היה הקמת בית החולים הפרטי המודרני הגדול הראשון בארץ ישראל.

בית החולים ההיסטורי הוקם בצפון תל אביב (לימים: רחוב ז'בוטינסקי בתל אביב), על שטח שנרכש על ידי החברה מהכפר הערבי סומייל, ששכן אז מצפון-מזרח לתל אביב. את מבנה בית החולים, שנפתח עם 74 מיטות אשפוז, תכנן האדריכל יוסף נויפלד בסגנון הבינלאומי. חנוכת בית החולים נערכה בדצמבר 1935.
הבניין שימש את בית החולים במשך 75 שנים, עד 12 במאי 2009, אז הועברה הפעילות למבנה החדש והמודרני באזור תעשייה עבר הירקון. המבנה ההיסטורי ברחוב ז'בוטינסקי עבר הסבה ובשנת 2018 אוכלס כבניין מגורים.

חנות הפרחים אשר הייתה בכניסה לבית החולים הוסבה לכניסה לחניון ציבורי.

בית החולים אסותא הונצח בבול דאר ישראלי, שנכלל בסדרה של 3 בולים שקרויה "אדריכלות - הסגנון הבין-לאומי בתל אביב". ב-5 באפריל 1994, הנפיק דאר ישראל את הסדרה הזאת שעוצבה על ידי האמן יגאל גבאי.

סניפי אסותא
בית החולים אסותא רמת החייל

בית החולים המרכזי של החברה, אסותא רמת החייל נמצא באזור תעשייה עבר הירקון בתל אביב.
מבנה בית החולים החדש והמודרני תוכנן בידי אדריכלים קנדיים וישראלים ועשוי מבסיס בגוון אדום וממגדל אפול-לבין. בבסיס שוכנות יחידות רפואיות שונות בהן רדיולוגיה, דיאליזה, דימות, מרפאות חוץ וטיפול נמרץ. מחלקות האשפוז ממוקמות בעיקר במגדל.

בית החולים אסותא חיפה

אסותא חיפה הוא בית חולים פרטי הנמצא במתחם קניון לב המפרץ בחיפה מאז שנת 2006. מבוצעים בחדרי ניתוח שלו למעלה מ-13,000 ניתוחים מדי שנה בהם כירורגיה כללית, ניתוחים פלסטיים, אורתופדיה, רפואת עיניים ואף אוזן גרון.
במרכז פועלות מרפאות לטיפול יום, מכון MRI, מרפאת כאב ומחלקות אשפוז והתאוששות.

בית החולים אסותא ראשון לציון

בית החולים אסותא ראשון לציון ממוקם בבניין בן 4 קומות בסמוך באזור התעשייה בראשון לציון בסמוך לקניון הזהב וכולל חדרי ניתוח, מחלקות אשפוז, מרפאות ומכוני אבחון וייעוץ.

בית החולים אסותא אשדוד
שמאל|ממוזער|250px|בית החולים אסותא אשדוד

בחודש אפריל 2011 זכתה חברת "אסותא", במכרז להקמת בית החולים הציבורי באשדוד. בסוף מאי אותה שנה נחתם עם משרד האוצר ההסכם לבנייתו וב-12 בנובמבר 2012 הונחה אבן הפינה. בית החולים החל לפעול ביוני 2017 ובהדרגה הגיע לפעולה בהיקף מלא בנובמבר 2017. הוא מאכלס 300 מיטות, מעסיק כ-1,200 עובדים ומשרת כחצי מיליון תושבים מאשדוד והסביבה.

בית החולים אסותא באר שבע

בית החולים הדרומי ביותר של אסותא נמצא בעיר באר שבע והוא הוקם בשנת 1988 כמרפאה כירורגית קטנה שצמחה עד לבית החולים הנוכחי הממוקם ב"מגדל 7" בשדרות יצחק רגר ושטחו כ-5,00 מ"ר ובהם 3 חדרי ניתוח וחדר פעולות אחד. מבוצעים בו מדי שנה כ-12,000 ניתוחים לכ-150,000 מטופלים ופועלים בו כ-140 רופאים מנתחים מומחים.

בית החולים עבר למבנה חדש ברחוב חיים יחיל המרכזי בעיר שבנייתו החלה בשנת 2021 והסתיימה באוקטובר 2024.
שטח המבנה החדש כפול כמעט פי ארבעה בגודלו ועומד על כ-17,000 מ"ר, מכיל 7 קומות עיליות וקומה תת-קרקעית.
בית החולים החדש כולל 4 חדרי ניתוח, בנק דם ושירותי רפואה בתחומים רבים בהם כמעט כל תחומי הכירורגיה האשפוזית.

אסותא בית
אסותא עד הבית הוא שירות רפואי פרטי המוצע על ידי רשת אסותא, שמטרתו מתן שירותי בריאות בבית המטופל במקום באשפוז בבית חולים או ביקור במרפאה. השירות כולל ביקורי רופאים, ביצוע בדיקות מעבדה, אולטרסאונד, צילומי רנטגן ניידים ובדיקות שינה בבית המטופל. השירות זמין בפריסה ארצית וכולל גם אפשרויות של אשפוז ביתי ושיקום רפואי לאחר ניתוחים, כגון ניתוחים אורתופדיים או ניתוחי לב. מנהלת השירות היא יעל שפירא
אסותא הוספיס
אסותא הוספיס הוא חטיבה בתוך אסותא בית, של טיפול רפואי תומך במסגרת ביתית, הניתן על ידי אסותא במסגרת הסכמי שירות עם קופות החולים. במסגרת אשפוז בית. השירות מיועד לחולים במצבים רפואיים קשים או סופניים, ומטרתו להעניק הקלה בתסמינים ושיפור באיכות חייהם של המטופלים ובני משפחתם. השירות מסופק על ידי צוות רפואי וסיעודי של אסותא בבית המטופל.

אסותא מרכזים רפואיים
250px|ממוזער|שמאל|ניידת ממוגרפיה ארצית של אסותא
במהלך שנות ה-80 של המאה ה-20 השתלטה חברת "כלל" בהדרגה על מניות בית החולים. בשנת 1994 רכשה קופת חולים מכבי את בית החולים "אסותא" מידי "כלל", ואיחדה אותו עם בית החולים רמת מרפא שהיה בבעלותה, תחת חברה בשם "אסותא מרכזים רפואיים בע"מ". עם העברת הבעלות על אסותא למכבי שירותי בריאות החלה אסותא בתהליך צמיחה מואץ שבמסגרתו נפתחו סניפים נוספים כמו גם רשת מכונים רפואיים. אסותא פועלת כחברה עסקית המספקת שירותי רפואה בתחומים שונים לכ-800,000 מטופלים מדי שנה, מהם חברים בקופות החולים השונות ובעלי ביטוחים רפואיים פרטיים. בשנת 2005, כאשר ד"ר אורנה אופיר הייתה המנהלת הרפואית, הורחב השירות גם לחולים אונקולוגיים.
ממוזער|אסותא השלום (מכיוון מגדלי סנטראל פארק)

החברה מפעילה ארבעה מרכזים רפואיים לאבחון וייעוץ:
 המרכז הרפואי אסותא ירושלים.
 המרכז הרפואי אסותא השלום-תל אביב (נוסד ב-2007).
 המרכז הרפואי אסותא אשדוד-כלניות.
 המרכז הרפואי אסותא רעננה.

ביקורת ציבורית

 ביקורת על מקור תקציבי הרפואה הפרטית 
בכירים במערכת הבריאות הציבורית ביקרו לאורך השנים, ובמיוחד עם מעבר אסותא למשכנו החדש, את העובדה שכספי ציבור משמשים למימון טיפולים רפואיים באיכות גבוהה ו"בתנאי לוקסוס של מלון" לא לכלל הציבור בישראל, אלא רק לאלה שיכולים להרשות לעצמם, תוך פגיעה קשה, לטענתם, בשוויוניות הרפואה הציבורית בישראל.

 מחדלי ההפריה באסותא 
בשנת 2022 התגלה כי יולדת שביצעה הפריה חוץ גופית נשאה ברחמה תינוקת שאינה תואמת לה ביולוגית. שנה לאחר מכן בשנת 2023 התפרסם מקרה נוסף בבית החולים אסותא ברמת החייל, בו נבדק החשש כי בן שנולד לאחרי טיפולי הפריה שנערכו במקום לפני חמש שנים קודם לפרסום לא תואם גנטית לאביו. אירועים אלו גררו תגובות מצד משרד הבריאות וכלי תקשורת בישראל וטענות שבית החולים עובד בעומס גדול מדי שמעלה את הסיכון לטעויות.

בתרבות הפופולרית
חנוך לוין הזכיר את בית החולים אסותא, ואף את כתובתו (רחוב ז'בוטינסקי), בשירו "הילדה חיותה רואה ממותה".

קישורים חיצוניים





  פתיחת בית חולים אסותא בתל אביב, 1935, יומני כרמל, באתר ארכיון הסרטים הישראלי בסינמטק ירושלים

הערות שוליים

קטגוריה:תל אביב-יפו: בתי חולים
קטגוריה:העיר הלבנה
קטגוריה:רפואה פרטית בישראל
קטגוריה:מכבי שירותי בריאות
קטגוריה:בתי חולים ביישוב
קטגוריה:תל אביב לפני הקמת מדינת ישראל
*
קטגוריה:חברות פרטיות